SKRIFTLIG FORESPØRGSEL E-0595/01

af Theresa Villiers (PPE-DE) til Kommissionen

(1. marts 2001)

Om: Etniske mindretal

1. Hvilken procentdel af Kommissionens arbejdsstyrke kommer fra etniske mindretal?

2. Hvilken procentdel af de ansatte i de tre øverste lønklasser kommer fra etniske minoriteter?

3. Hvilken overvågning af etniske forhold foretager Kommissionen? Hvor længe har Kommissionen haft en politik vedrørende etniske spørgsmål?

4. Findes der nogen politik eller skrevne eller uskrevne regler, ifølge hvilke medlemmer af etniske mindretal er udelukket fra særlige stillinger eller anciennitetsniveauer?

5. Hvilken funktion har Det Europæiske Observatorium For Racisme og Fremmedhad i Wien, hvordan er kommandovejen for det, og hvad er dets finansieringskilde? Hvordan er personalestrukturen i denne organisation? Hvor mange af dets ansatte er fra etniske mindretal?

6. Hvilke skridt har Kommissionen taget til at oplyse medlemmer af etniske mindretal om

- EU's arbejde og funktioner

- ansættelsesmuligheder i EU-institutioner?

7. Hvilke skridt er man i gang med at tage for at sikre, at etniske mindretal deltager i valg af medlemmer til Europa-Parlamentet?

Svar afgivet på Kommissionens vegne af Neil Kinnock

(16. maj 2001)

1., 2. og 3. Kommissionen hverken indsamler eller opbevarer oplysninger om dens personales etniske oprindelse. Den er derfor ikke i stand til at angive, hvilken procentdel af dens arbejdsstyrke kommer fra etniske minoriteter, eller hvad procentdelen er blandt ansatte i de tre øverste lønklasser.

4. Der eksisterer ingen skrevne eller uskrevne regler, der udelukker medlemmer fra etniske minoriteter fra visse stillinger eller lønklasser. I vedtægten for tjenestemænd understreges det udtrykkeligt, at alle tjenestemænd har ret til en lige behandling uden direkte eller indirekte hentydning til deres etniske oprindelse.

5. Det Europæiske Observatorium For Racisme og Fremmedhad i Wien blev oprettet i henhold til Rådets forordning nr. 1035/97 af 2. juni 1997(1). Hovedformålet er at forsyne EU og dens medlemsstater med objektive, pålidelige og sammenlignelige oplysninger om racisme, fremmedhad og antisemitisme, som kan være regeringerne til hjælp, når de udarbejder tiltag eller træffer foranstaltninger inden for deres respektive kompetenceområder.

Observatoriet er et uafhængigt organ med en bestyrelse, der består af uafhængige personer, der er udpeget af hver enkel medlemsstat, Europa-Parlamentet og Europarådet. Kommissionen har også en repræsentant i bestyrelsen. Bestyrelsen udpeger en direktør for en mandatperiode på fire år, som kan fornys.

Observatoriet finansieres ved hjælp af EU-tilskud, der opføres under en særlig budgetpost i De Europæiske Fællesskabers almindelige budget (Kommissionens del). Der er for 2001 tale om budgetpost B5-809, og budgettet beløber sig til 5,3 mio. EUR.

Ligesom Kommissionen hverken indsamler eller opbevarer observatoriet oplysninger om etnisk oprindelse i forbindelse med personalet. Observatoriets personale er underlagt den samme vedtægt som nævnt ovenfor.

6. Kommissionen har til hensigt inden for rammerne af reformen at rette mere opmærksomhed mod rekruttering af personale blandt medlemmer fra etniske minoriteter(2). Eftersom de fleste kandidater kommer fra medlemsstaterne, foreslår Kommissionen, at der i samarbejde med medlemsstaterne besluttes, hvordan den etniske mangfoldighed ved rekruttering kan øges. Minoriteternes adgang til fremtidige udvælgelsesprøver vil også blive lettet ved hjælp af annoncering i regionale og lokale aviser samt en større kontakt med minoritetsgrupper og rekrutteringskilder i den enkelte medlemsstat.

7. Hvad angår valg til Europa-Parlamentet, henvises det ærede medlem til Kommissionens rapport til Europa-Parlamentet og Rådet om anvendelse af direktiv 93/109/EC(3) samt til Kommissionens meddelelse om anvendelse af direktivet ved valget til Europa-Parlamentet i juni 1999(4), hvori principperne for deltagelse er fremsat. Det er klart, at de politiske partier, som udvælger kandidaterne til parlamentsvalg i sidste ende træffer den afgørende beslutning med hensyn til kandidaternes karakter, kvalifikationer, køn, alder og etnisk oprindelse.

(1) EFT L 151 af 10.6.1997.

(2) Jvf. det rådgivende dokument om lige muligheder (SEK(2000) 2085/4, vedtaget af Kommissionen d. 29. november 2000.

(3) KOM(97) 731 endelig udg. af 7.1.1998.

(4) KOM(2000) 843 endelig udg. af 18.12.2000.